पाएं अपने शहर की ताज़ा ख़बरें और फ्री ई-पेपरडाउनलोड करें
जिला चिकित्सालय में क्वारैंटाइन किए गए 5 विचाराधीन कैदी सोमवार सुबह करीब साढे चार बजे कोविड सेंटर से फरार हो गए। गार्ड ने इसकी सूचना आला अधिकारियों को दी तो हड़कंप मच गया। मौके पर एएसपी हिम्मत सिंह देवल, डिप्टी मनीष शर्मा और थाना अधिकारी दर्शन सिंह पहुंच गए थे। बाद में नाकाबंदी के दौरान जिला चंदेरिया पुलिस ने पप्पू जोगी और बेगूं थाना पुलिस ने संजय को गिरफ्तार कर लिया।
चिकित्सालय में कैदियों के लिए अलग से क्वारैंटाइन सेंटर बना है। भागने वाले कुलदीप, पिंटू, मुकेश उर्फ पप्पू, संजय, पप्पू अलग-अलग थानों में पकड़े गए थे। इनको गिरफ्तार करने के बाद इनका सैंपल लिया गया था, जो पॉजिटिव आया था। इसके बाद इनको यहां क्वारैंटाइन किया गया था। इनके अलावा यहां 4 और विचाराधीन कैदी क्वारैंटाइन हैं। खास बात यह है कि इंचार्ज सहित 6 गार्ड की ड्यूटी थी। इसके बावजूद भागने की हवा इन लोगों को नहीं लगी।
साथ में बंद रहा कैदी ने दी सूचना
सुबह एक अन्य कैदी ने गार्ड को पांचों के फरार होने की सूचना दी। जब गार्ड ने अंदर जाकर देखा तो 5 कैदी मौके पर नहीं थे। जांच करने पर पता चला कि कैदियों ने छत के दरवाजे को ऊंचा कर दिया था। इसके बाद छत के रास्ते से पास के मॉर्चरी गृह के छत पर छलांग लगाकर भाग निकले। मॉर्चरी गृह के छत की ऊंचाई भी काफी कम है, इसलिए उन्हें भागने में भी आसानी हुई।
शहर में नाकाबंदी
घटना की सूचना मिलने पर कंट्रोल रूम से बोलकर पूरे शहर में नाकाबंदी शुरू कर दी। इसके साथ ही एएसपी ने तुरंत दरवाजे को वेल्डिंग कर पूरी तरह से बन्द करने के लिए कहा। अभी तक बन्दियों का पता नहीं चला। बता दें कि इससे पूर्व भी 2020 में भी दो बंदी क्वारैंटाइन सेंटर में कांच की खिड़की तोड़कर फरार हो गए थे। बाद में इनको पकड़ लिया गया था।
नाकाबंदी में धरे गए
नाकाबंदी के दौरान जिला चंदेरिया पुलिस ने पप्पू जोगी व बेगूं थाना पुलिस ने संजय को गिरफ्तार कर लिया। पुलिस ने बताया कि पप्पू अपने घर गया और वहां से बाइक लेकर गोरा जी का निम्बाहेड़ा, कपासन गया जहां नाकाबंदी के दौरान उसे पकड़ लिया गया।
वहीं, संजय विजयपुर गांव होते हुए अपने घर सिंगोली जा रहा था। इसी दौरान गांव सिंगोली पहुंचने से पहले ही उसे पकड़ लिया गया। दोनों बन्दियों को पुनः कोविड केयर सेंटर क्वारैंटाइन कर दिया गया। पुलिस द्वारा कोविड वार्ड का निरीक्षण कर सिक्योरिटी ऑडिट करके वहां पर बंदियों की सुरक्षा व निगरानी के लिए अतिरिक्त गार्ड व पुलिस जाप्ता लगाया गया है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva mag_Deva hin_Deva awa_Deva hin_Deva hin_Deva zho_Hant eng_Latn